google/wiki40b huggingface dataset:
Βιολέτα

Ετυμολογία

Η ετυμολογία της λέξης «βιολέτα» προέρχεται από το υποκοριστικό του ιταλικού viola  που είναι και η ομώνυμη επιστημονική ονομασία του γένους στα λατινικά, ενώ η ετυμολογία της λέξης «μενεξές» προέρχεται από το τουρκικό menekşe, το οποίο είναι περσικής προέλευσης. Η λέξη «ίο» προέρχεται από τη λέξη της αρχαίας ελληνικής ἴον.

Περιγραφή

Είναι μονοετή ή πολυετή ποώδη φυτά ή σπάνια μικροί θάμνοι. Στις περισσότερες περιπτώσεις δεν έχουν βλαστό ή είναι αποξυλωμένος στη βάση. Τα φύλλα είναι συνήθως απλά, έχουν πάντα παράφυλλα και αναπτύσσονται κατ' εναλλαγή στα είδη με βλαστό ή είναι παράρριζα στα είδη χωρίς βλαστό. Τα άνθη φύονται μοναχικά σε ψηλούς ποδίσκους και είναι συνήθως μωβ, μπλε, άσπρα, κίτρινα και βαθυκόκκινα. Έχουν πέντε πέταλα, εκ των οποίων τα τέσσερα διατάσσονται σε δύο ανόμοια ζεύγη, ενώ το πέμπτο πρόσθιο και κατώτερο είναι διαμορφωμένο στη βάση του σε σακκοειδή αιχμηρή προσβολή στην οποία εισχωρούν δύο νεκταριογόνες αποφυάδες των δύο πρόσθιων στημόνων. Αρκετές από τις βιολέτες έχουν δύο τύπους άνθεων, έναν γόνιμο και έναν στείρο. Τα χειμερινά ή ανοιξιάτικα άνθη είναι φανταχτερά, με μεγάλα ωραία πέταλα, και είναι συνήθως στείρα. Τα θερινά άνθη είναι μικροσκοπικά με δυσδιάκριτα ή καθόλου πέταλα, τελείως κλειστά και αυτογονιμοποιούμενα. 
Τα γόνιμα άνθη εξασφαλίζουν την αύξηση του πληθυσμού. Φύονται συνήθως σε λιβάδια ή υγρά δάση. Γενικά αναπτύσσονται καλύτερα στην υγρασία και τη σκιά.

Χρήσεις

Οι βιολέτες καλλιεργούνται κυρίως ως καλλωπιστικά φυτά σε κήπους ενώ είναι ιδανικές για γλάστρες, ζαρντινιέρες και τοποθέτηση σε βάζα με νερό. Από τα άνθη και τα φύλλα τους παραλαμβάνεται αιθέριο έλαιο που περιέχει λιπαρά οξέα με χαλαρωτικές, αντιφλεγμονώδεις, και καταπραϋντικές ιδιότητες. Το αιθέριο έλαιο της βιολέτας είναι κατάλληλο για ευαίσθητα δέρματα και για την εξάλειψη κηλίδων και λεκέδων. Οι βιολέτες χρησιμοποιούνται στην αρωματοποιία λόγω του ιδιαίτερα έντονου αρώματός τους. Επίσης χρησιμοποιούνται για στολισμό σε διάφορες τελετές κοινωνικού χαρακτήρα. Από το χρώμα συγκεκριμένων ποικιλιών ετυμολογείται και η λέξη βιολετί που σημαίνει το ανοιχτό μωβ χρώμα.

Χρήση ως τρόφιμο

Οι άγριες βιολέτες χρησιμοποιούνται και ως τροφή. Τρώγονται ωμές σε σαλάτες ή μαγειρεύονται ως αρωματικό υλικό συνταγών. Στη ζαχαροπλαστική χρησιμοποιούνται για την παρασκευή γλυκών, σιροπιών και καραμέλας.
Αχιλιασμός

Αχιλιασμός καλείται στην χριστιανική εσχατολογία η ερμηνεία των «χιλίων ετών» που αναφέρονται στο εδάφιο Αποκάλυψη 20:2. Σύμφωνα με αυτή την ερμηνεία, η ουράνια —συμβολικά «χιλιετής»— βασιλεία του Ιησού Χριστού έχει ήδη αρχίσει και ταυτίζεται με την μακραίωνη περίοδο κατά την οποία η επίγεια χριστιανική εκκλησία υφίσταται και ασκεί εξουσία. Ταυτόχρονα, απορρίπτει την άποψη της μελλοντικής χιλιετούς διακυβέρνησης του Ιησού Χριστού με σάρκινο σώμα στη γη για μια περίοδο κατά γράμμα χιλίων ετών.

Ορολογία

Η λέξη "αχιλιασμός" είναι απόδοση στα ελληνικά του αγγλικού όρου amillennialism και είναι σύνθετη, από το στερητικό α και το χιλιασμός. Συνώνυμος είναι ο αγγλικός όρος nonmillennialism. Δεν θα πρέπει να συγχέεται με τον όρο no millennialism που αναφέρεται στην άρνηση οποιασδήποτε εσχατολογικής ερμηνείας των προφητικών βιβλίων του Δανιήλ και της Αποκάλυψης.
Κάποιοι αποδοκιμάζουν τη χρήση όρου αχιλιασμός διότι τονίζει τις αρνητικές διαφορές σε σχέση με τον προχιλιασμό αντί να δίνει έμφαση στις θετικές δοξασίες που αφορούν την χιλιετία. Αν και σε περιορισμένο βαθμό, κάποιοι χρησιμοποιούν τους όρους παροντικός χιλιασμός (nunc-millennialism, κατά λέξη «χιλιασμός τού τώρα») ή υπαρκτός χιλιασμός.

Υπέρμαχοι

Τον αχιλιασμό δίδαξε κυρίως ο Αυγουστίνος Ιππώνος τον 4ο αιώνα και ήταν μια άποψη που είχαν πολλοί Χριστιανοί σε όλη την εκκλησιαστική ιστορία. Η ιδεαλιστική τάση του Ωριγένη να θεωρεί μόνο το πνευματικό ως πραγματικό, τον οδήγησε στο να καταπολεμήσει τον «χονδροειδή»  ή «ανώριμο» χιλιασμό. Ο Κλήμης Αλεξανδρείας και ο Ευσέβιος Καισαρείας είχαν επίσης εκφράσει αχιλιαστικές απόψεις. Ο Ιουστίνος ο Μάρτυρας, ο οποίος παρουσίασε χιλιαστικές τάσεις στη θεολογία του, στο έργο του "Διάλογος με τον Εβραίο Τρύφωνα" στο κεφ. 80, παρατηρεί τα εξής:
Παραδέχτηκα προηγουμένως ότι εγώ και πολλοί άλλοι είμαστε αυτής της γνώμης, και (πιστεύω) ότι κάτι τέτοιο θα λάβει χώρα, όπως βέβαια γνωρίζεις. Αλλά από την άλλη, σου κοινοποίησα ότι πολλοί που ανήκουν στην αγνή κι ευσεβή πίστη, και είναι αληθινοί Χριστιανοί, σκέφτονται αλλιώς.
Ο αχιλιασμός είναι η επικρατούσα άποψη στην Ανατολική Ορθόδοξη Εκκλησία, όπως επίσης και στην Ρωμαιοκαθολική Εκκλησία. Παρότι δεν έχει καθοριστεί επίσημα, η Αγία Έδρα έχει πει ότι δεν είναι ασφαλές να διδάσκεται ο προχιλιασμός («premillennialism is not safe to teach», ). Ο αχιλιασμός συνδέεται επίσης συχνά με πιο συντηρητικούς Προτεστάντες, όπως αυτούς στις λουθηρανικές, μεταρρυθμισμένες και αγγλικανικές εκκλησίες. Πολλοί, αλλά όχι όλοι, οι Μερικοί Προτεριστές είναι αχιλιαστές. Οι Προτεστάντες και οι ιδεαλιστές αχιλιαστές έχουν από καιρό σε καιρό κατηγορηθεί ότι ερμηνεύουν υπερβολικά πνευματικά κάποια σημεία της Βίβλου, και θεωρούνται από κάποιους που ερμηνεύουν μεγάλο μέρος της Βίβλου κυριολεκτικά, ως πολύ φιλελεύθεροι στην ερμηνεία τους. 
Ο αχιλιασμός είναι αντίθετος με τον μεταχιλιασμό, στον οποίο κάποιοι θεωρούν τη «χιλιετή βασιλεία» κυριολεκτικά, και κάποιοι άλλοι όχι, και με τον προχιλιασμό στον οποίο όλοι σχεδόν πιστεύουν ότι η «χιλιετής βασιλεία» θα συμβεί κυριολεκτικά.
Μουσταφά Ακιντζί

Βιογραφικά Στοιχεία

Γεννήθηκε στην Λεμεσό της Κύπρου στις 28 Δεκεμβρίου 1947. Σπούδασε αρχιτεκτονική στο Τεχνικό Πανεπιστήμιο Μέσης Ανατολής στην Άγκυρα. Ομιλεί άπταιστα την Αγγλική γλώσσα και είναι επίσης αρκετά καλός γνώστης της Ελληνικής γλώσσας. Είναι παντρεμένος, έχει 3 κόρες και 2 εγγόνια.

Θέσεις στο Κυπριακό

Μετά από απόρριψη του Σχεδίου Ανάν το 2004 ο Μουσταφά Ακιντζί σημειώνει την ανάγκη, αυτή φορά, ο κόσμος να είναι συμμέτοχος στη διαδικασία, να εμπλακούν οργανώσεις, συντεχνίες, κόμματα και νεολαία, ώστε να εμπεδώσει το περιεχόμενο της λύσης γιατί όπως υποστηρίζει είναι οι άνθρωποι που θα κάνουν τη νέα δομή βιώσιμη. Είναι ένθερμος υποστηρικτής της επιστροφής της περίκλειστης πόλης των Βαρωσίων στους νόμιμους κατοίκους της γιατί πιστεύει ότι αυτό θα αποτελέσει ένδειξη καλής θέλησης για λύση του Κυπριακού. Σε ομιλία στο Πανεπιστήμιο Κύπρου τον Ιούλιο 2014 ανέφερε ότι με τη λύση του Κυπριακού, η Ομόσπονδη Κύπρος, η Ελλάδα, η Τουρκία, το Ισραήλ κι άλλες γειτονικές χώρες πρέπει να δημιουργήσουν μια νέα σχέση, η οποία θα φέρει τη σταθερότητα στην Ανατολική Μεσόγειο.
Βίκτωρ (αγιογράφος)

Ο Βίκτωρ αγνώστου λοιπού ονόματος ήταν Έλληνας αγιογράφος του 17ου αιώνα.

Καλλιτεχνικό έργο

Σώζεται δεσποτική εικόνα του στον ναό της Φανερωμένης στην Ζάκυνθο. Η εικόνα είναι του 1660 και παριστάνει την Αποτομή της κεφαλής του Προδρόμου. Η τέχνη του διατηρεί τους τύπους της βυζαντινής αγιογραφίας. Άλλα έργα του είναι ο Πρόδρομος στο Χριστιανικό Μουσείο του Λοβέρδου, ο Χριστός, το Γενέθλιο της Θεοτόκου, και άλλα στο Μουσείο Ζακύνθου.
Οκταθείο

Ονοματολογία

Η ονομασία «οκταθείο» η πιο χρησιμοποιούμενη, αν και οι προτεινόμενες ονομασίες από την IUPAC είναι οι «συστηματικές» «κυκλοοκταθείο» και «οκταθειοκένιο». Η τελευταία ονομασία προκύπτει από το σύστημα ονοματολογίας Hantzsch-Widman για τις ετεροκυκλικές ενώσεις, αν και στην πραγματικότητα το οκταθείο είναι ισοκυκλική αλλομορφή. Σημειώνεται ότι ονομασία «οκταθείο» τυπικά συμπεριλαμβάνει και κάθε άλλη ισομερή οκταατομική αλλομορφή του θείου.

Δομή

Η αλλομορφή αυτή υιοθετεί διαμόρφωση στέμματος με συμμετρία σημειομάδας D4d. Οι δεσμοί S-S έχουν ίσα μήκη δεσμών, περίπου 205 pm. Το οκταθείο κρυσταλλώνεται σε τρία (3) διακριτά πολύμορφα: μια ρομβορδρική και δύο (2) μονοκλινείς μορφές, από τις οποίες μόνο δύο (2) είναι σταθερές στις κανονικές συνθήκες.Η ρομβοεδρική κρυσταλλομορφή είναι η βασική αποδεκτή μορφή, Οι υπόλοιπες μονοκλινείς πολυμορφές είναι σταθερές σε θερμοκρασίες 96-115 °C, υπό πίεση 100 kPa. Το οκταθείο σχηματίζει με τη σειρά του αρκετές άλλες αλλομορφές: α-θείο, β-θείο, γ-θείο, λ-θείο.
Η αλλομορφή λ-θείο είναι η υγρή μορφή του οκταθείου, από την οποία μπορεί να κρυσταλλωθεί με απόθεση η αλλομορφή γ-θείο. Αν το λ-θείο κρυσταλλωθεί με αργό ρυθμό, τότε λαμβάνεται η αλλομρφή β-θείο. Εφόσον για την τήξη του οκταθείου απαιτείται θέρμανση πάνω από τους 115 °C, ούτε το β-θείο ούτε το γ-θείο λαμβάνεται σε καθαρή μορφή, παρά μόνο σε μείγμα και των δύο αλλομορφών. Ο μόνος γνωστός τρόπος για λήψη καθαρού γ-θείου είναι με κρυστάλλωση θείου από διάλυμά του.
Το οκταθείο σχηματίζει εύκολα μεγάλους κρυστάλλους, που τυπικά είναι κίτρινοι και κάπως ημιδιαφανείς.
Σημαία της Λιθουανίας

Η σημαία της Λιθουανίας είναι τρίχρωμη με οριζόντιες ισοπαχείς λωρίδες. Τα χρώματα της είναι το κίτρινο, το πράσινο και το κόκκινο. Η σημαία καθιερώθηκε στις 20 Μαρτίου του 1989 έπειτα από την επανίδρυση του κράτους. Πριν επαναφερθεί, η σημαία ήταν σε χρήση από το 1918 μέχρι το 1940, οπότε η Λιθουανία ήταν υπό σοβιετική κατοχή και προσαρτημένη στη Σοβιετική Ένωση (Ε.Σ.Σ.Δ.). Έπειτα από βραχύχρονη Ναζιστική Κατοχή (1941–1945), από το 1945 μέχρι το 1989, η Λιθουανία είχε σημαία στο πλαίσιο του σοβιετικού προτύπου. Έπειτα, η σημαία άλλαξε και έγινε κόκκινη με άσπρο και πράσινο. Η τελευταία αλλαγή στη σημαία έλαβε χώρα το 2004 όταν ο λόγος της σημαίας άλλαξε από 1:2 σε 3:5.
Ομάδα των Ιαπώνων

Στην ελληνική πολιτική σκηνή με την ονομασία Oμάδα των Ιαπώνων χαρακτηρίστηκε από τον τύπο της εποχής μια ομάδα βουλευτών του ελληνικού κοινοβουλίου που έδρασαν από το 1906 μέχρι το 1908.

Η ονομασία τους

Αν και η ομάδα είχε δημιουργηθεί από τον Ιούνιο του 1906, το όνομά τους οφείλεται στο δημοσιογράφο Βλάση Γαβριηλίδη, σε άρθρο του στις 10 Φεβρουαρίου 1907, στην εφημερίδα Ακρόπολη, όπου παρομοίαζε τη μαχητικότητά τους με αυτή των Ιαπώνων σαμουράι για την υπεράσπιση του αυτοκράτορά τους κατά τον ρωσοϊαπωνικό πόλεμο του 1904-05, οι οποίοι είχαν εντυπωσιάσει το διεθνή τύπο με τις αιφνιδιαστικές επιθέσεις τους ενάντια στα ρωσικά στρατεύματα.

Οι στόχοι τους

Στο επίκεντρο της πολιτικής κριτικής των «Ιαπώνων» βρέθηκε η κακή πολιτική κατάσταση στην οποία βρισκόταν το ελληνικό κράτος ύστερα από την κρίση του πολιτικού συστήματος του δικομματισμού από τις αρχές της δεκαετίας του 1890 και εξής, και είχε ως αποκορύφωμα την πτώχευση του 1893 που οδήγησε στην επιβολή του Διεθνούς Οικονομικού Ελέγχου και την ήττα στον ελληνοτουρκικό πόλεμο του 1897. Προώθησαν στη Βουλή θέματα στα οποία συμφωνούσαν, ριζοσπαστικές ιδέες και όραμα ενάντια στον ελιτισμό, τη διαφθορά και υπέρ των ηθικών αξιών, της προόδου και του πολιτισμού μέσα από εκσυγχρονιστικές αλλαγές.

Η διάλυση της ομάδας

Η ομάδα των Ιαπώνων σταδιακά διαλύθηκε όταν ο Γεώργιος Θεοτόκης προσέφερε υπουργικά αξιώματα στον Γούναρη, τον Πρωτοπαπαδάκη και στον Ρέπουλη στην κυβέρνησή του τον Ιούνιο του 1908. Ο Δημήτριος Γούναρης και ο Πέτρος Πρωτοπαπαδάκης αποδέχθηκαν. Ο Γούναρης ορκίσθηκε υπουργός Οικονομικών αλλά οι συναγωνιστές του κατά τη συζήτηση του κρατικού Προϋπολογισμού, άσκησαν τόσο έντονη κριτική, που τελικά τον ανάγκασε να παραιτηθεί. Έτσι, το πολιτικό αυτό μόρφωμα δεν μπόρεσε να υλοποιήσει τις στοχεύσεις του και διαλύθηκε το 1908. Προλείανε ωστόσο το έδαφος για την προσπάθεια αναμόρφωσης του πολιτικού σκηνικού, που εκφράστηκε πολύ πιο επιτυχημένα με το Κίνημα στο Γουδί που πραγματοποίησε ο Στρατιωτικός Σύνδεσμος στα 1909.
Μαζανταρανί (γλώσσα)

Ιστορία

Ανάμεσα στις ζώσες ιρανικές γλώσσες, η Μαζανταρανί διαθέτει μία από τις πλέον μακρόβιες γραπτές παραδόσεις, από τον 10ο έως τον 15ο αιώνα. Η μακρόβια αυτή κατάσταση επιτεύχθηκε κατά τη διάρκεια της εξίσου μακράς βασιλείας των ανεξάρτητων και ημιανεξάρτητων κυβερνητών του Μαζανταράν, τους αιώνες που ακολούθησαν της αραβικής εισβολής.
Η πλούσια λογοτεχνία αυτής της γλώσσας περιλαμβάνει βιβλία όπως το Μαρζμπάν Ναμέχ (μεταφραστηκε μεταγενέστερα στην Περσική) και η ποίηση του Αμίρ Παζεβαρί. Η χρήση της Μαζανταρανί, ωστόσο, βρέθηκε σε κατάσταση παρακμής. Η φιλολογική και διαχειριστική της θέση στην πολύγλωσση Περσία χάθηκε πριν την τελική ενσωμάτωση του Μαζανταράν στην εθνική διοίκηση, στις αρχές του 17ου αιώνα.
Η γλώσσα Μαζανταρανί συνδέεται στενά με την Γκιλακί με την οποία παρουσιάζει πολλές ομοιότητες σε λεξιλογικό επίπεδο. Είναι αξιοσημείωτο το γεγονός ότι η γλώσσα δεν δέχθηκε επιδράσεις της Αραβικής και της Τουρκικής, παρά τις ανάλογες πολιτισμικές επιδράσεις των Αράβων και των Τούρκων στην ευρύτερη περιοχή. Σύμφωνα με τον Εθνολόγο, υπήρχαν περισσότεροι από τρία εκατομμύρια γηγενείς ομιλητές της γλώσσας Μαζανταρανί το 1993, οι οποίοι μιλούσαν διαφορετικές διαλέκτους όπως η Γκοργκανί, η Γκαντικολανί και η Παλανί.

Επιδράσεις

Πολλές ονοματοδοσίες στο σύγχρονο Ιράν αντλούν την καταγωγή τους από λέξεις της γλώσσας Μαζανταρανί. Απαντώνται επίσης δάνειες λέξεις της Μαζανταρανί στην Τουρκμενική γλώσσα και μαρτυρίες πως η Σανσκριτική γλώσσα και η Μαζανταρανί μοιράζονται κοινές λέξεις.
Χέρι

Χέρι είναι όργανο προσαρμοσμένο να κρατάει και να πιάνει το οποίο βρίσκεται στην άκρη του άνω άκρου των πρωτευόντων, όπως οι άνθρωποι. Ο όρος χρησιμοποιείται επίσης για να περιγράψει όλο το άνω άκρο (ώμος, βραχίονας, αντιβράγχιο, παλάμη). Στο χέρι βρίσκονται τα δάχτυλα, τα οποία διαθέτουν νύχια. Τα δάκτυλα αποτελούν μερικές από τις πιο πυκνές περιοχές νευρικών απολήξεων στο σώμα, και πλουσιότερη πηγή αισθητικής ανατροφοδότησης, και έτσι η αίσθηση της αφής έχει συνδεθεί με τα χέρια. Όπως και άλλα όργανα σε ζεύγη (μάτια, πόδια), κάθε χέρι ελέγχεται από το αντίπλευρο εγκεφαλικό ημισφαίριο.

Ανθρώπινο χέρι

Το ανθρώπινο χέρι διαθέτει 27 οστά, μη συμπεριλαμβανομένων των σησαμοειδών οστών, ο αριθμός των οποία διαφέρει ανάμεσα στους ανθρώπους, 14 από τα οποία είναι οι φάλαγγες των δακτύλων. Τα μετακάρπια οστά συνδέουν τα δάκτυλα με τον καρπό. Κάθε ανθρώπινο χέρι έχει πέντε μετακάρπια και οχτώ καρπιαία οστά. Στους ανθρώπους, τα χέρια έχουν σημαντικό ρόλο στη γλώσσα του σώματος και τη νοηματική γλώσσα. Ακόμη, χρησιμοποιούνται και για το γράψιμο, με τους πιο πολλούς ανθρώπους να είναι δεξιόχειρες (περίπου 90%).
Περιοχή Ρουφίτζι

Διοικητικές υποδιαιρέσεις

Η Επαρχία Ρουφίτζι διαιρείται διοικητικά σε 6 Τομείς, 26 Τμήματα και 96 Χωρία.

Τμήματα

Τα 26 Τμήματα της Περιοχής Ρουφίτζι είναι: Σε παρένθεση αναγράφεται ο πληθυσμός κατά το 2012.

Καλλιέργειες

Το 78% του πληθυσμού ασχολείται με την γεωργία - κτηνοτροφία. Το 18,7% της επιφάνειας στην επαρχία καλλιεργείται. Η παραγωγή της κασάβα, πέραν της διατροφικής της σημασίας, όταν πλεονάζει πωλείται για εισόδημα και ακολουθεί την παραγωγή των κάσιους και ακολουθούν ρύζι, κεχρί, όσπρια, αραβόσιτος και γλυκοπατάτες.

Κτηνοτροφία

Τα οικόσιτα ζώα είναι πρόβατα, κοτόπουλα και χοίροι.

Αλιεία

Η Επαρχία Ρουφίτζι είναι ο δεύτερος αλιευτικός παραγωγός της χώρας με την ετήσια αλίευση ανέρχεται στους 12.000 τόννους.

Μελισσοκομική

Η Περιοχή Ρουφίτζι, έρχεται πρώτη σε παραγωγή μελιού και κεριού.
Το δράμα μιας αμαρτωλής

Παραγωγή

Τα δικαιώματα του θεατρικού της Ζόι Άτκινς αποκτήθηκαν αρχικά από την εταιρία Paramount, με σκοπό την οπτικοποίηση του έργου από το σκηνοθέτη Ερνστ Λιούμπιτς, με πρωταγωνίστριες τις Τζούντιθ Άντερσον και Έλεν Μένκεν. Η ταινία όμως δε γυρίστηκε μέχρι και το 1939 όταν η εταιρία Warner αγόρασε τα δικαιώματα του θεατρικού από την Paramount.

Κάστινγκ

Πρώτη επιλογή για το ρόλο του Κλεμ Σπέντερ ήταν ο Χάμφρεϊ Μπόγκαρτ, ο οποίος απολύθηκε μετά από δυο μέρες γυρισμάτων καθώς ο Τζακ Γουόρνερ πίστευε ότι δεν έμοιαζε ούτε ηρωικός αλλά ούτε και ρομαντικός. Η Ντέιβις τότε παρακάλεσε τον Χαλ Ουόλις να προσλάβει τον Τζορτζ Μπρεντ που δέχτηκε το ρόλο παρά το γεγονός ότι ήταν μικρός.
Το δράμας μιας αμαρτωλής ήταν η πρώτη ταινία στην οποία η Ντέιβις μοιράστηκε τον ίδιο κινηματογραφικό χρόνο με άλλη ηθοποιό. Η Ντέιβις δήλωσε στην αυτοβιογραφία της A Lonely Life ότι δεν της άρεσε ιδιαίτερα ο ρόλος και ότι είχε προτείνει να υποδυθεί η ίδια τόσο την Ντίλια όσο και τη Σάρλοτ. Ο ρόλος της Ντίλια που ήταν πιο ζωντανός πήγε στη Μίριαμ Χόπκινς. Οι δυο ηθοποιοί είχαν μεγάλη έχθρα και είχαν συνεργαστεί στο παρελθόν όταν κι οι δυο αποτελούσαν μέλη του θιάσου του σκηνοθέτη Τζορτζ Κιούκορ, μόνο που τότε η Χόπκινς ήταν η σταρ και η Ντέιβις η ενζενί. Η Χόπκινς αντιπαθούσε τη Ντέιβις γιατί είχε βραβευτεί με Όσκαρ Α' Γυναικείου Ρόλου το 1938 για την ταινία Ζέζεμπελ (Jezebel), ένα ρόλο που η ίδια είχε υποδυθεί στο θέατρο χρόνια πριν χωρίς επιτυχία. Η Χόπκινς ήταν σίγουρη ότι η Ντέιβις είχε ερωτική σχέση με το σύζυγό της και σκηνοθέτη Άνατολ Λίτβακ, με τον οποίο βρισκόταν στα πρόθυρα του διαζυγίου, έτσι έκανε οτιδήποτε περνούσε από το χέρι της προκειμένου να σαμποτάρει την ερμηνεία της Ντέιβις. Η Ντέιβις έγραψε στην αυτοβιογραφία της: Η Μίριαμ ήξερε όλα τα κινηματογραφικά κόλπα και εγώ έμεινα έκπληκτη να την κοιτάω να ξεδιπλώνονται μπροστά στα μάτια μου. Κατάφερα να κρατήσω τα νεύρα μου, αλλά όταν γυρνούσα σπίτι το βράδυ φώναζα σε όλους . Ο διευθυντής φωτογραφίας Τόνι Γκάουντιο παραπονέθηκε ότι η Χόπκινς άλλαζε συνεχώς το μακιγιάζ της, προκειμένου να δείχνει νεώτερη από τη Ντέιβις. Κι ενώ το σενάριο ήθελε και τις δυο γυναίκες να μεγαλώνουν με την πάροδο του χρόνου, όσο η Ντέιβις γερνούσε η Χόπκινς έδειχνε νεώτερη. Και οι δυο ηθοποιοί δήλωσαν άρρωστες αρκετές φορές προκειμένου να αποφύγουν τα γυρίσματα κι η ταινία βγήκε 11 μέρες εκτός προϋπολογισμού.
Ανδρέας Τάτος

Σε συλλογικό επίπεδο

Η καριέρα του ξεκίνησε το 2006 στην Παναχαϊκή, όπου είχε ένα σύντομο πέρασμα και τον χειμώνα της ίδιας χρονιάς μεταγράφηκε στο Χαϊδάρι, όπου παρέμεινε για δύο χρόνια, πραγματοποιώντας εξαιρετικές εμφανίσεις και σύντομα πολλές ομάδες ενδιαφέρθηκαν να τον αποκτήσουν.
Το 2008 ο Ατρόμητος απέκτησε τα δικαιώματά του λογίζοντας τον αρχικά ως αναπληρωματική λύση, όμως από τα μισά της πρώτης του χρονιάς στο Περιστέρι κατάφερε να πάρει θέση βασικού. Το 2011 αποκτήθηκε από τον Ολυμπιακό αλλά παρέμεινε για μια περίοδο ως δανεικός στον Ατρόμητο, με τον οποίο έφθασε σε δύο τελικούς Κυπέλλου Ελλάδος, το 2011 και το 2012, αγωνιζόμενος και στους δύο. Η συμμετοχή του στον τελικό του 2012 απασχόλησε αρκετά καθώς κλήθηκε να αγωνιστεί εναντίον της ομάδας στην οποία ανήκε. Σχεδόν σε όλη τη διάρκεια της θητείας του στον σύλλογο των δυτικών προαστίων ήταν αναντικατάστατος.
Μετά το τέλος της περιόδου 2011-12, επέστρεψε στην ομάδα του Πειραιά, χωρίς να καταφέρει όμως να καθιερωθεί, με αποτέλεσμα να δοθεί εκ νέου δανεικός στον Άρη Θεσσαλονίκης.
Το καλοκαίρι του 2014 έμεινε ελεύθερος από τον Ολυμπιακό και υπέγραψε τριετές συμβόλαιο συνεργασίας με τον Ατρόμητο, επιστρέφοντας στην ομάδα του Περιστερίου έπειτα από δύο χρόνια, όμως την 1η Φεβρουαρίου 2015 αποχώρησε ως ελεύθερος, υπογράφοντας στη Βέροια.
Στις 10 Σεπτεμβρίου 2015 συμφώνησε με τον Άρη Θεσσαλονίκης ως ελεύθερος, επιστρέφοντας στον σύλλογο έπειτα από δύο χρόνια απουσίας. Στους "κίτρινους" παρέμεινε δύο χρόνια συμπληρώνοντας 56 συμμετοχές πρωταθλήματος και 18 τέρματα.
Το καλοκαίρι του 2017 ανακοινώθηκε η συμφωνία του με την τουρκική Ελάζιγκσπορ, με τον Άρη να διατηρεί ποσοστό μεταπώλησης 30%.

Στην εθνική Ελλάδας

Στις 5 Αυγούστου 2011 κλήθηκε για πρώτη φορά στην εθνική Ελλάδας, από τον τότε ομοσπονδιακό προπονητή Φερνάντο Σάντος, χωρίς ωστόσο να πάρει χρόνο συμμετοχής.
Φωτίναιο

Το Φωτίναιο (αρχαία ελληνικά: Φωτίναιον) ήταν μια αρχαία πόλη στην αρχαία Θεσσαλία. Προς το παρόν η θέση του Φωτιναίου είναι άγνωστη.
Άλβαρο Οντριοθόλα

Σε συλλόγους

Ο Άλβαρο Οδριοθόλα αγωνιζόταν από το 2006 στη Ρεάλ Σοσιεδάδ. Στις 16 Ιανουαρίου 2017 ο Κάρλος Μαρτίνεθ κάλεσε τον Οδριοθόλα να αγωνιστεί στην πρώτη ομάδα του συλλόγου. 
Το καλοκαίρι του 2018 η Ρεάλ Μαδρίτης αγόρασε τον Οδριοθόλα από τη Ρεάλ Σοσιεδάδ έναντι 30 εκατομμυρίων ευρώ. Με τη Ρεάλ, έχει κατακτήσει ένα Παγκόσμιο Κύπελλο Συλλόγων (2018).

Στην εθνική ομάδα

Ο Άλβαρο Οδριοθόλα κλήθηκε στην Εθνική Ισπανίας για το Μουντιάλ του 2018.
Πρωτάθλημα πετοσφαίρισης Α1 εθνικής κατηγορίας γυναικών 2008-2009

Το πρωτάθλημα Ελλάδας πετοσφαίρισης γυναικών 2008−2009, ήταν το 21ο πρωτάθλημα της Α1 κατηγορίας. Το πρωτάθλημα διεξήχθη σε δύο φάσεις, την κανονική περίοδο και τα play off/out. Συμμετείχαν 12 ομάδες. Το πρωτάθλημα κατέκτησε ο Παναθηναϊκός για πέμπτη συνεχόμενη χρονιά.

Αγώνες κατάταξης 1−8

Οι σειρές μέχρι τα ημιτελικά και ο μικρός τελικός κρίθηκαν στις 2 νίκες, ενώ ο τελικός κρίθηκε στις 3 νίκες.
Israir Airlines

Ιστορία

Η Israir ιδρύθηκε το 1989 ως Emek Wings. Μετονομάστηκε σε Israir το 1999. Ο όμιλος Ganden Group κατέχει όλες τις μετοχές της. Οι υπερατλαντικές πτήσεις (Τελ Αβίβ-Νέα Υόρκη) ξεκίνησαν τον Ιούνιο του 2004
Το 2014 η εταιρεία παρουσίασε ζημίες των 18,4 εκατομμυρίων σέκελ. Στις 25 Μαΐου 2015 ένα Α320-200 είχε κατασχεθεί από τις πορτογαλικές αρχές στη Λισαβόνα.
Τον Μάιο του 2015 η El Al επιβεβαίωσε ότι είναι σε συνομιλίες για συγχώνευση της θυγατρικής της Sun D'Or στην Israir Airlines. Ενώ η Sun D'Or θα διαλυθεί. Η El Al θα αποκτήσουν μετοχές της Israir Airlines.
Διαφθορά στην Αυστρία

Η Αυστρία διαθέτει ένα καλά αναπτυγμένο θεσμικό και νομικό σύστημα και οι περισσότερες υποθέσεις διαφθοράς διερευνούνται από μια κοινοβουλευτική επιτροπή και προωθούνται προς επίλυση στη δικαστική εξουσία. Ωστόσο, υπάρχουν αρκετές σημαντικές υποθέσεις διαφθοράς που έλαβαν χώρα την περασμένη δεκαετία, στις οποίες συμμετείχαν τοπικοί και περιφερειακοί υπάλληλοι, υψηλόβαθμοι δημόσιοι υπάλληλοι, η κεντρική κυβέρνηση και, σε μία περίπτωση, ο πρώην καγκελάριος.
Στις περισσότερες περιπτώσεις οι πρακτικές διεφθοράς σχετίζονταν με συγκρούσεις συμφερόντων, κατάχρηση εξουσίας, νομιμοποίηση εσόδων από παράνομες δραστηριότητες και αθέμιτη εμπορία. Τα σκάνδαλα διαφθοράς έχουν θέσει σε αμφισβήτηση τα ηθικά πρότυπα της πολιτικής ελίτ. Αυτή η αμφιβολία αντανακλάται σε ευρήματα του Ευρωβαρόμετρου 2012, όπου τα δύο τρίτα των ερωτηθέντων απάντησαν ότι οι Αυστριακοί πολιτικοί είναι διεφθαρμένοι, καθώς και το πιο διεφθαρμένο θεσμικό όργανο στη χώρα.
Ο δείκτης αντίληψης διαφθοράς του 2017 της Διεθνής Διαφάνειας κατατάσσει την Αυστρία στην 16η θέση ανάμεσα σε 180 χώρες.

Έκταση

Σύμφωνα με διάφορες πηγές, η διαφθορά δεν θεωρείται πρόβλημα για την επιχειρηματική δραστηριότητα στην Αυστρία. Σύμφωνα με Έκθεση για το Επενδυτικό Κλίμα το 2013, από το Υπουργείο Εξωτερικών των ΗΠΑ, η διαφθορά δεν θεωρείται σοβαρό πρόβλημα που εμποδίζει την επιχειρηματικότητα στη χώρα. Στην έκθεση για την παγκόσμια ανταγωνιστικότητα του Παγκόσμιου Οικονομικού Φόρουμ για την περίοδο 2013-2014 σημειώνεται ότι είναι ασυνήθιστο οι επιχειρήσεις να πραγματοποιούν παράτυπες πληρωμές ή δωροδοκίες που να συνδέονται με τις εισαγωγές και τις εξαγωγές, τις επιχειρήσεις κοινής ωφέλειας, τις ετήσιες πληρωμές φόρων και την ανάθεση δημόσιων συμβάσεων και αδειών. Επιπλέον, η διαφθορά κατατάσσεται ως ο δωδέκατος πιο προβληματικός παράγοντας για το επιχειρείν στην Αυστρία.
Σύμφωνα με την Παγκόσμια Έκθεση Ανταγωνιστικότητας του 2013-2014, η ευνοϊκή μεταχείριση μεταξύ των κυβερνητικών αξιωματούχων έναντι κάποιων εταιρειών και ατόμων αποτελεί ανταγωνιστικό μειονέκτημα για τη χώρα. Επίσης, σύμφωνα με την έρευνα πάνω στον Εντοπισμό και τη Μείωση της Διαφθοράς στις Δημόσιες Συμβάσεις στην ΕΕ, το 2013, οι υπάλληλοι που συμμετείχαν στις δημόσιες συμβάσεις στερούνταν αποτελεσματικού ελέγχου διαφθοράς.